Meisie verdrink by Wild Coast Sunŉ 15-jarige meisie het Donderdagmiddag by Wild Coast Sun Casino se strand verdrink. ŉ Ander meisie wat saam met haar geswem het, het amper verdrink. Volgens Santi Steinmann, ŉ woordvoerder van Netcare 911, het lewensredders gesien die twee meisies het in die moeilikheid beland terwyl hulle in die see gaan swem het, en tot hulle hulp gesnel. Die Nasionale Seereddingsinstituut (NSRI) is ook ontbied. “Die 15-jarige meisie was bewusteloos toe sy uit die water gehaal is. Paramedici het meer as ŉ uur lank KPR toegepas voor hulle haar op die toneel dood verklaar het,” het Steinmann gesê. Die ander meisie is op die toneel gestabiliseer en na ŉ nabygeleë hospitaal geneem vir verdere behandeling.